b'\n_START_ARTICLE_\nBorut Pahor\n_START_SECTION_\n\xc5\xbdivljenjepis\n_START_PARAGRAPH_\nBorut Pahor je leta 1987 diplomiral iz politologije s temo Prizadevanja neuvr\xc5\xa1\xc4\x8denih za mirno re\xc5\xa1evanje sporov med \xc4\x8dlanicami gibanja, za kar je prejel tudi nagrado Pre\xc5\xa1ernovega sklada in Zoretovo nagrado.\n_START_SECTION_\nPoliti\xc4\x8dno delovanje\n_START_PARAGRAPH_\nNa novogori\xc5\xa1ki gimnaziji je bil leta 1978 v vodstvu mladinske organizacije (ZSMS). V ZKS je vstopil proti koncu \xc5\xa1tudija mednarodne politologije na tedanji Fakulteti za sociologijo, politologijo in novinarstvo v Ljubljani leta 1986. V tretjem in \xc4\x8detrtem letniku je bil na \xc4\x8delu fakultetne ZSMS, v \xc5\xa1olskem letu 1986/87 pa je neuspe\xc5\xa1no kandidiral za predsedstvo univerzitetne konference ZSMS._NEWLINE_Leta 1988 je v enem od \xc4\x8dlankov v strankinem tedniku Komunist kritiziral koncept avantgardne vloge partije in razmi\xc5\xa1ljal o sestopu z oblasti. Leta 1989 se je znotraj ZKS za\xc4\x8del ustanavljati Demokrati\xc4\x8dni forum, podmladek ZKS. Vodenje je prevzel Pahor. S 26 leti je postal najmlaj\xc5\xa1i \xc4\x8dlan centralnega komiteja Zveze komunistov Slovenije, nato pa \xc5\xa1e \xc4\x8dlan njegovega predsedstva._NEWLINE_Leta 1990 je bil delegat na zadnjem, januarskem kongresu Zveze komunistov Jugoslavije in ga tudi pred\xc4\x8dasno zapustil skupaj s celotno slovensko delegacijo._NEWLINE_Borut Pahor je bil podpredsednik Zdru\xc5\xbeene liste socialnih demokratov od njene ustanovitve leta 1993 do tretjega kongresa 15. marca 1997, ko je bil z veliko ve\xc4\x8dino izvoljen za predsednika stranke. Leta 1997 je od Janeza Kocijan\xc4\x8di\xc4\x8da prevzel vodenje Zdru\xc5\xbeene liste socialnih demokratov, sedaj Socialni demokrati. Leta 2004 je postal \xc4\x8dlan Predsedstva PES - Stranke evropskih socialdemokratov. SD je vodil vse do kongresa 2. junija 2012, kjer je v drugem krogu glasovanja z rezultatom 180:190 izgubil proti Igorju Luk\xc5\xa1i\xc4\x8du. Med kongresom je najavil svojo kandidaturo na jesenskih predsedni\xc5\xa1kih volitvah.\n_START_SECTION_\nParlamentarno delovanje\n_START_PARAGRAPH_\nLeta 1990 je bil na listi ZKS-SDP prvi\xc4\x8d izvoljen v takratno Skup\xc5\xa1\xc4\x8dino Socialisti\xc4\x8dne republike Slovenije. Postal je predsednik komisije za vpra\xc5\xa1anja mladih. V drugem delu mandata je postal podpredsednik komisije za mednarodno sodelovanje._NEWLINE_Leta 1992 je bil izvoljen za poslanca v 1. dr\xc5\xbeavni zbor Republike Slovenije. V tem mandatu Dr\xc5\xbeavnega zbora Republike Slovenije je bil namestnik predsednika odbora za zunanjo politiko, od leta 1995 pa tudi njegov predsednik. V obdobju 1992-1996 je bil \xc4\x8dlan komisije za evropske zadeve, komisije za nadzor nad delom varnostnih in obve\xc5\xa1\xc4\x8devalnih slu\xc5\xbeb in odbora za obrambo, vodil pa je tudi slovensko delegacijo v Parlamentarni skup\xc5\xa1\xc4\x8dini Sveta Evrope._NEWLINE_Od samega za\xc4\x8detka je sodeloval in kasneje tudi vodil slovensko parlamentarno delegacijo v Svetu Evrope. Leta 1996 je bil izvoljen za enega od podpredsednikov delegacije. V Parlamentarni skup\xc5\xa1\xc4\x8dini Sveta Evrope v Strasbourgu je bil predsednik ad hoc komiteja za enake mo\xc5\xbenosti spolov. V letih 1996/1997 je bil \xc4\x8dlan Izvr\xc5\xa1nega komiteja Mednarodne zveze parlamentarcev. Leta 1998 je bil izvoljen v predsedstvo socialisti\xc4\x8dne skupine v Svetu Evrope._NEWLINE_V letih 1993 do 1997 je bil \xc4\x8dlan Skup\xc5\xa1\xc4\x8dine Zahodnoevropske unije._NEWLINE_Leta 1996 je bil izvoljen v 2. dr\xc5\xbeavni zbor Republike Slovenije. Bil je \xc4\x8dlan odbora za mednarodne odnose, ustavne komisije, odbora za obrambo, vodja delegacije Dr\xc5\xbeavnega zbora v Parlamentarni skup\xc5\xa1\xc4\x8dini Sveta Evrope ter \xc4\x8dlan Izvr\xc5\xa1nega odbora Mednarodne parlamentarne organizacije. Leta 1996 je bil izvoljen tudi za podpredsednika Dr\xc5\xbeavnega zbora in funkcijo opravljal do aprila 1997. Leta 1997 je kandidiral za ministra za zunanje zadeve, vendar je predlog mandatarja Janeza Drnov\xc5\xa1ka v Dr\xc5\xbeavnem zboru dobil en glas premalo._NEWLINE_Po volitvah leta 2000, na katerih je bil izvoljen v 3. dr\xc5\xbeavni zbor Republike Slovenije, je postal predsednik Dr\xc5\xbeavnega zbora in to funkcijo opravljal skoraj do konca mandata. Leta 2004 je bil kljub zadnjemu mestu na listi ZLSD izvoljen v Evropski parlament. Bil je \xc4\x8dlan Skupine socialdemokratov v evropskem parlamentu, \xc4\x8dlan Odbora za prora\xc4\x8dunski nadzor, \xc4\x8dlan Odbora za ustavne zadeve, nadomestni \xc4\x8dlan Odbora za zunanje zadeve in podpredsednik Delegacije pri Skupnem parlamentarnem odboru EU-Hrva\xc5\xa1ka. 15. oktobra 2008 je njegov mandat v Evropskem parlamentu potekel, ker je bil izvoljen v 5. dr\xc5\xbeavni zbor Republike Slovenije._NEWLINE_Na predsedni\xc5\xa1kih volitvah 2007 je dolgo veljal za kandidata z mo\xc5\xbenostmi za zmago, vendar se je po dolgotrajnem premisleku in upo\xc5\xa1tevaje stali\xc5\xa1\xc4\x8da stranke 22. junija odlo\xc4\x8dil, da bo stranko raje popeljal na parlamentarne volitve leto pozneje.\n_START_SECTION_\nDelovanje v vladi\n_START_PARAGRAPH_\nPod njegovim vodstvom je stranka Socialnih demokratov na dr\xc5\xbeavnozborskih volitvah 21. septembra 2008 dosegla relativno zmago in potrojila \xc5\xa1tevilo poslanskih mandatov; posledi\xc4\x8dno ga je predsednik republike predlagal za mandatarja. 7. novembra istega leta pa je bil v Dr\xc5\xbeavnem zboru potrjen za novega mandatarja. 21. novembra 2008 je bila na njegov predlog v Dr\xc5\xbeavnem zboru izvoljena nova koalicijska vlada._NEWLINE_4. novembra 2009 je s hrva\xc5\xa1ko premierko Jadranko Kosor v Stockholmu podpisal t. i. arbitra\xc5\xbeni sporazum, ki dolo\xc4\x8da nadaljnje re\xc5\xa1evanje vpra\xc5\xa1anja meje med Slovenijo in Hrva\xc5\xa1ko, ki od osamosvojitve obeh dr\xc5\xbeav leta 1991 \xc5\xa1e ni dolo\xc4\x8dena, pred mednarodnim arbitra\xc5\xbenim sodi\xc5\xa1\xc4\x8dem. Arbitra\xc5\xbeni sporazum je bil kasneje ratificiran v hrva\xc5\xa1kem saboru, slovenskem parlamentu in, z ve\xc4\x8dinsko voljo slovenskih volivcev, na naknadnem zakonodajnem referendumu 6. junija 2010._NEWLINE_Julija 2011 je za\xc4\x8dasno prevzel tudi Ministrstvo za javno upravo Republike Slovenije._NEWLINE_20. septembra je dr\xc5\xbeavni zbor v paketnem glasovanju zavrnil vse ministrske kandidate (s 36 glasovi za in 51 proti); ker je Pahor na njihovo izvolitev vezal tudi zaupnico vladi, je bila posledi\xc4\x8dno izglasovana tudi nezaupnica. S tem je vlada postala tretja vlada v zgodovini samostojne Slovenije (po 1. in 4. vladi), ki je pred\xc4\x8dasno kon\xc4\x8dala svoj mandat. Do sestave nove vlade, februarja 2012, je Pahorjeva vlada opravljala le teko\xc4\x8de zadeve._NEWLINE_Med pripravami na dr\xc5\xbeavnozborske volitve je Pahor 18. oktobra dejal, da razmi\xc5\xa1lja o odstopu s polo\xc5\xbeaja predsednika SD po volitvah oz. pred spomladanskim kongresom stranke. Na dr\xc5\xbeavnozborskih volitvah leta 2011 je kandidiral in bil izvoljen na listi SD.\n_START_SECTION_\nOsebno \xc5\xbeivljenje\n_START_PARAGRAPH_\nZ odvetnico Tanjo Pe\xc4\x8dar ima sina Luko._NEWLINE_V prostem \xc4\x8dasu se ukvarja s \xc5\xa1portom; \xc5\xa1e posebej v maratonu, kolesarstvu, plavanju,... Med drugim se je udele\xc5\xbeil 15. ljubljanskega maratona (21\xc2\xa0km; \xc4\x8das: 1:46:24) in maratona treh src leta 2011 (21\xc2\xa0km; \xc4\x8das: 1 h 48 min).\n_START_SECTION_\nNagrade in priznanja\n_START_PARAGRAPH_\n27. novembra 1998 je prejel strokovnega viktorja za najbolj elegantno oble\xc4\x8deno medijsko osebnost leta 1997.'